ג'יי. די. ואנס

ג'יימס דייוויד ואנס (באנגלית: James David Vance; נולד ב-2 באוגוסט 1984) הוא פוליטיקאי אמריקאי המכהן כסנאטור מטעם מדינת אוהיו ומועמד לתפקיד סגן הנשיא מטעם המפלגה הרפובליקנית בבחירות 2024.

לאחר שסיים את לימודיו התיכוניים שירת ואנס בין 2003 ל-2007 ככתב צבאי. לאחר מכן למד באוניברסיטת המדינה של אוהיו וסיים את לימודיו שם ב-2009. ב-2013 סיים את לימודיו בבית הספר למשפטים באוניברסיטת ייל. ספרו האוטוביוגרפי, "Hillbilly Elegy", שיצא לאור ב-2016, הפך לרב-מכר, זכה לתשומת לב עיתונאית משמעותית במהלך הבחירות לנשיאות ארצות הברית באותה השנה ועובד לסרט עלילתי ב-2020.

ב-2021 החל ואנס את הקריירה הפוליטית שלו כמועמד המפלגה הרפובליקנית בבחירות לסנאט של ארצות הברית באוהיו ב-2022, בהן הביס את מועמד המפלגה הדמוקרטית טים ראיין. בתחילה התנגד למועמדותו של דונלד טראמפ בבחירות ב-2016, אך מאז הפך לתומך נלהב שלו. ב-15 ביולי 2024 מינה אותו טראמפ לעמיתו למרוץ בבחירות לנשיאות ארצות הברית.

ואנס מתנגד חריף לתפיסות פוליטיקת הזהויות והווק (Woke) הרווחות בחלקים מסוימים בשמאל האמריקאי ונחשב בעיני מתנגדיו לניאו-ריאקציונרי ולפופוליסט ימני. בנושאים חברתיים השקפותיו שמרניות. הוא מסתייג מהפלות, אך תומך בזכות המדינות לחוקק חוקים בעניין לפי השקפותיהם. הוא התנגד לנישואים חד-מיניים, אך ציין כי אינו מאמין כי יש לפתוח את הנושא מחדש. הוא מתנגד בתוקף לטיפולי התאמה מגדרית לקטינים.

ואנס נבדל מהשקפותיה המסורתיות של המפלגה הרפובליקנית בנושא מיסים, שכר מינימום, התאגדות, מכסים ומדיניות הגבלים עסקיים. הוא מתנגד למתן סיוע צבאי אמריקאי נרחב לאוקראינה, אך נחשב כתומך מובהק של מדינת ישראל.

== ביוגרפיה ==
ואנס ב[[חיל הנחתים של ארצות הברית, 2003]]
ואנס נולד בשם ג'יימס דונלד באומן ב-2 באוגוסט 1984, במידלטאון שבאוהיו, עיירה השוכנת בין דייטון וסינסינטי. הוריו הם דונלד באומן ובוורלי ואנס, ממוצא סקוטי-אירי. אימו ואביו התגרשו כאשר היה פעוט, אביו נעדר ממרבית חייו ואימו נאבקה בהתמכרות לסמים ולאלכוהול. הוא אומץ על ידי בעלה השלישי של אימו, אך הוא ואחותו גודלו בעיקר על ידי סבו וסבתו, ג'יימס ובוני ואנס. לימים נקרא בשם המשפחה של אביו החורג, האמל. עם נישואיו אימץ את שם המשפחה ואנס, לכבוד סבו וסבתו.

ואנס התחנך בבית הספר התיכון מידלטאון שבעיר הולדתו, ובתום לימודיו התיכוניים התגייס לחיל הנחתים של ארצות הברית. הוא שירת כמתעד פעילות מבצעית בכנף הנחתים השנייה במהלך מלחמת עיראק. ואנס השלים בהצטיינות תואר ראשון במדע המדינה ובפילוסופיה באוניברסיטת המדינה של אוהיו. כסטודנט באוניברסיטה זו, התמחה אצל חבר הסנאט של אוהיו, בוב שולר. בתום לימודיו באוהיו, קיבל תואר שני במשפטים מבית הספר למשפט של אוניברסיטת ייל. בהיותו בייל, שכנעה אותו מורתו איימי צ'ואה לכתוב את ספר הזיכרונות שלו.

לאחר תקופה שבה עבד במשרד עורכי דין תאגידי עבר ואנס לסן פרנסיסקו כדי לעבוד בתעשיית הטכנולוגיה. הוא שימש כמנהל בחברת ההון סיכון "Mithril Capital" שבבעלות היזם פיטר טיל.

=== ספרו ופעילותו התקשורתית ===
בשנת 2016 פרסמה ההוצאה לאור "הרפר" את ספר זיכרונותיו, שנקרא בתרגום חופשי "יומני האפלצ'ים: סיפורה של משפחה ותרבות במשבר" (הספר מוזכר לעיתים בשם "אלגיית הילבילי: ממואר של חברה ותרבות במשבר"). הספר נכלל ברשימת רבי-המכר של הניו יורק טיימס בשנים 2016 ו-2017. ב-2017 היה הספר מועמד סופי לפרס דייטון לספרות שלום וזכה בפרס אודי לספר עיון (Audie Award for Nonfiction).

"הניו יורק טיימס" כינה את הספר בהקשר של "אחד מששת הספרים הטובים ביותר שיסייעו בהבנת ניצחונו של טראמפ". "הוושינגטון פוסט" הגדיר את הספר בתור "קולה של חגורת החלודה". מנגד, העיתון "ניו ריפבליק" מתח עליו ביקורת כ"הזבל הלבן החביב על התקשורת הליברלית" ו"נביא השקר של אמריקה הכחולה". הכלכלן ויליאם איסטרלי מתח גם הוא ביקורת חריפה על הספר: "ניתוח מרושל של אוספים של אנשים – אליטות חופיות ואמריקה הבין-חופית, מוסלמים, מהגרים, חסרי השכלה גבוהה, מה שבא לכם – הפך לדבר שבשגרה, וזה הורג את הפוליטיקה שלנו".

בדצמבר 2016 ציין ואנס כי בכוונתו לשוב לאוהיו במטרה להקים שם מוסד ללא כוונת רווח, וכי ייתכן שיתמודד בעתיד לתפקיד ציבורי תוך התמקדות במאבק בהתמכרות לסמים בחגורת החלודה. בינואר 2017 הצטרף ואנס לסגל CNN. באפריל אותה שנה חתם הבמאי רון הווארד על אדפטציה קולנועית לספרו של ואנס, ובשנת 2020 הופץ בנטפליקס סרטו "יומני האפלצ'ים" בכיכובן של איימי אדמס וגלן קלוז, כשאת דמותו של ואנס גילם השחקן גבריאל באסו.

=== פעילות פוליטית ===
בראשית 2018 דווח כי ואנס שקל להציע מועמדות לסנאט של ארצות הברית כמועמד רפובליקני נגד הסנאטור הדמוקרטי שרוד בראון, אך הדבר לא קרם עור וגידים. באפריל 2021 הביע ואנס לראשונה עניין בהתמודדות על מושב בסנאט שפונה בידי הסנאטור הרפובליקני רוב פורטמן. זמן קצר אחר כך תרם שותפו לשעבר פיטר טיל 10 מיליון דולר אמריקאי לוועדת פעולה פוליטית בשם "Protect Ohio Values" שתמכה במועמדותו של ואנס לסנאט. גם רוברט מרסר תרם סכום לא ידוע. במאי אותה שנה ייסד ואנס ועדת גישוש, ובחודש יולי נכנס באופן רשמי למרוץ.

במהלך מסע הבחירות שלו לסנאט האמריקאי, הפך ואנס עורו ביחסו אל נשיא ארצות הברית לשעבר דונלד טראמפ. בעוד שבמהלך הבחירות לנשיאות ארצות הברית 2016 היה למבקר חריף של טראמפ ומתח עליו ביקורת נוקבת בהזדמנויות אחדות, עם כניסתו למרוץ לסנאט התנצל על דבריו והביע את תמיכתו בטראמפ וברעיונותיו. ב-4 במאי 2022 זכה ואנס במועמדות המפלגה הרפובליקנית לסנאט.

ב-8 בנובמבר 2022 ניצח ואנס בבחירות לסנאט וגבר על הסנאטור הדמוקרטי המכהן טים ראיין עם כ-53.3% מקולות הבוחרים. הוא נשבע לתפקידו ב-3 בינואר 2023 מיד עם התכנסות הקונגרס ה-118 של ארצות הברית.

ב-15 ביולי 2024 נבחר על ידי דונלד טראמפ כעמיתו למרוץ בבחירות לנשיאות ארצות הברית.

=== חיים אישיים ===
ואנס נשוי מאז 2014 לאושה צ'ילוקורי-ואנס, בת לפרופסורים ילידי הודו, יחדיו הם הורים לשלושה ילדים<ref></ref>, אוון (נולד ב-2017), ויואק (נולד ב-2020) ומיראבל (נולדה ב-2021). ואנס גדל ב"ענף האוונגליסטי" של הנצרות הפרוטסטנטית והיה חלק ממנה עד ספטמבר 2016, אז אמר כי "הוא חושב ברצינות על המרה לקתוליות" והחליט לא להשתייך לאף כנסייה באופן רשמי<ref></ref>. באוגוסט 2019 הוא הוטבל כקתולי בטקס בכנסיית סנט גרטרוד בסינסינטי, אוהיו.

== עמדותיו ==
=== מגדר ומשפחה ===
ואנס מתנגד להפלות מלאכותיות ותמך בביטול של פסק דין רו נגד וייד. ואנס הצהיר בעבר כי הוא עשוי לתמוך באיסור פדרלי על הפלות לאחר השבוע ה-15 להיריון. עם זאת, ואנס הצהיר מאוחר יותר שהחלטות בסוגיה זאת צריכות להיקבע על ידי המדינות עצמן ולא על ידי הממשל הפדרלי<ref></ref><ref></ref>. ואנס השווה הפלה לעבדות וקבע בראיון למגזין 'זרם' (Current) הקתולי כי "יש משהו דומה בין הפלה לעבדות" מבחינה מוסרית<ref></ref>. עם זאת, בדיון ב-2022 הוא אמר: "תמיד האמנתי בהחרגות סבירות". מאוחר יותר, הוא ציין כי הוא תומך בהחרגות המתירות ביצוע הפלה, בהם מקרים של אונס, גילוי עריות ושמירה על חיי האם<ref></ref>. באותה השנה הצהיר כי "אוהיו תרצה מדיניות הפלות שונה מקליפורניה, מניו יורק, ואני חושב שזה הגיוני. אני רוצה שאוהיו תהיה מסוגל לקבל החלטות משלה, ואני רוצה שהמחוקקים הנבחרים של אוהיו יקבלו את ההחלטות האלה אבל אני חושב שזה בסדר גם להגדיר איזה סטנדרט לאומי מינימלי"<ref></ref>.

ואנס התנגד ל"חוק כבוד הנישואין" , 
משום שחייב את הממשל הפדרלי ואת כל המדינות להכיר בתוקף של נישואים חד-מיניים<ref></ref><ref></ref>. אך מאוחר יותר הבהיר את עמדתו: "אני מאמין שנישואים הם בין גבר אחד לאישה, אך אני לא חושב שנישואים גאים הם נושא רלוונטי כרגע. אני לא אחד מאלה שמחפשים לקחת משפחות של אנשים ולקרוע אותן לגזרים."<ref></ref> מלבד זאת, ואנס הגיש הצעת חוק שתהפוך טיפול להתאמה מגדרית בקטינים לעבירה פדרלית ותחסום את השימוש בכספי משלמי המיסים עבורו, והצהיר כי "בשום פנים ואופן אין לאפשר לרופאים לבצע את הניתוחים הנוראיים והבלתי הפיכים הללו בילדים קטינים"<ref></ref>. בוועידה השמרנית הלאומית שנערכה ב-2021, ואנס טען שפורנוגרפיה גורמת להפחתת מספר הנישואים והלידות בארצות הברית, מלבד זאת, בראיון באוגוסט 2021, הצהיר אמר שהוא תומך באיסור על פורנוגרפיה<ref name="Skalka"></ref>.

בנאום שנשא ב-2021 האשים ואנס את "השמאל חסר הילדים" בבעיותיה של ארצות הברית בתחום הילודה. הוא שיבח את ראש ממשלת הונגריה, ויקטור אורבן על כך שעודד זוגות נשואים בהונגריה להביא כמה שיותר ילדים לעולם, וטען כי להורים צריכה להיות השפעה גדולה על התהליך הדמוקרטי מאשר לאנשים שאינם הורים<ref></ref>. ואנס טען ששיעורי האלימות במשפחה "הרקיעו שחקים" בשנים האחרונות בשל מה שהוא כינה "המלחמה של החברה המודרנית במשפחות", וזאת על אף שבעשורים האחרונים, שיעורי האלימות במשפחה ירדו. בנוסף לכך, בהצהרה מעוררת מחלוקת, הצהיר כי "אם הורים אוהבים את ילדיהם, הם יישארו נשואים, גם כשמדובר בזוגיות אלימה". אחר כך אמר שדבריו הוצאו מהקשרם.<ref></ref><ref></ref>. בנוסף לכך, ואנס ספג ביקורת הן מצד הדמוקרטים והן מצדי חברי מפלגתו על אמירותיו נגד נשים רווקות וחסרות ילדים, לאחר שאמר בסרקסטיות כי "ארצות הברית מנוהלת על-ידי נשים ללא ילדים שמגדלות חתולים ומרגישות אומללות לגבי חייהן ולגבי הבחירות שעשו, אז הן רוצות לאמלל גם את שאר המדינה".

=== הגירה וזהות לאומית ===
ואנס טען כי טראמפ מבצע דמוניזציה כלפי מהגרים לארצות הברית, אך במרוץ לסנאט כינה שוב ושוב את ההגירה הבלתי חוקית לארצות הברית "מטונפת". כמו כן, ב-2022 טען ואנס כי "הדמוקרטים החליטו שהם לא יכולים לנצח בבחירות האמצע הקרובות, אלא אם כן יביאו מספר גדול של בוחרים חדשים שיחליפו את הבוחרים שכבר נמצאים כאן". כאשר הואשם על ידי מתנגדיו הפוליטיים שבדבריו יש משום תמיכה בתאוריית "ההחלפה הגדולה", שטוענת כי יש ניסיון להחליף את האוכלוסייה הלבנה האמריקאית במהגרים, טען ואנס כי זו השמצה חסרת בסיס כלפיו וכי ילדיו שלו עצמו הם ממוצא מעורב (אשתו של ואנס היא ממוצא הודי)<ref name="Gomez 17 Oct 2022 NBC"></ref>.

ואנס תמך בהצעה של טראמפ לבנות חומה בגבול עם מקסיקו ודחה את הטענה שהתומכים בבניית החומה הם גזענים. הוא הציע שהממשל הפדרלי ישקיע כ-3 מילארד דולר כדי לסיים את בניית חומת טראמפ<ref></ref>. ואנס טען כי אי אבטחת הגבול הדרומי של ארצות הברית הניעה את משבר האופיואידים בארצות הברית, בכך שאיפשרה הגירה בלתי חוקית וסחר בסמים<ref></ref>. במהלך מרוץ הבחירות שלו לסנאט ב-2022, הוא טען שהנשיא ג'ו ביידן מציף את אוהיו בסמים לא חוקיים בכך שאינו מטפל בגבול הדרומי<ref></ref>.

ב-2023 הציג ואנס הצעת חוק שתהפוך את האנגלית לשפה הרשמית של ארצות הברית<ref></ref>.

=== מדיניות חוץ ===

==== נאט"ו ====
בנאום בוועידת הביטחון של מינכן, ואנס אמר כי ארצות הברית איננה רוצה לפרוש מנאט"ו, אך טען שארצות הברית צריכה להתמקד יותר במזרח אסיה, וכי מדינות מסוימות החברות בנאט"ו אינן מוציאות מספיק כסף למען ביטחונן. כך למשל, ואנס אמר שההצהרה של טראמפ שהוא יעודד את רוסיה לתקוף חברות בנאט"ו שאינן עומדות בהתחייבויותיהן הפיננסיות במסגרת הברית, היא "קריאת השכמה" לאירופה ולהוצאות הביטחון שלה.

==== אוקראינה ====
ואנס מתח ביקורת על הסיוע הכספי והצבאי האמריקאי לאוקראינה במלחמת אוקראינה–רוסיה, וטען כי אין אפשרות לספק לאוקראינה מספיק נשק כדי שתנצח, וכי האינטרס האמריקאי הוא "להשלים עם זה שאוקראינה תיאלץ לוותר על חלק משטחיה לרוסים"<ref></ref>. בראיון עם סטיב באנון, ואנס הצהיר "לא באמת אכפת לי מה קורה לאוקראינה"<ref></ref>. בדצמבר 2023, הוא ספג ביקורת רבה על כך שקרא להשעיית סיוע נוסף לאוקראינה, מכיוון שלדבריו, הכסף "ישמש את שריה של אוקראינה כדי לקנות יאכטה גדולה יותר"<ref></ref>.

==== יחסו לישראל ====
ואנס הוא תומך נלהב של מדינת ישראל ותיאר את מערכת היחסים בין המדינות כ"מערכת יחסים תרבותית, מוסרית, פוליטית". ואנס תומך בהמשך הסיוע הצבאי האמריקאי לישראל במלחמת חרבות ברזל<ref></ref>. ואנס מתח ביקורת על ממשל ביידן בנוגע לעיכוב משלוח נשק מונחה לישראל, וטען כי חמאס נושא באחריות מלאה לכל מקרי המוות של האזרחים ברצועת עזה<ref></ref><ref></ref>. כשנשאל אם יתמוך בפעולה צבאית נגד איראן לאחר שמיליציות שקשורות לאיראן תקפו חיילים אמריקאים, ואנס אמר שזו תהיה "טעות", והעלה חשש שזו תהיה הסלמה משמעותית במזרח התיכון<ref></ref><ref></ref>.

==== סין ====
ואנס כינה את סין "האיום הגדול ביותר" על ארצות הברית, וטען כי המלחמה באוקראינה מסיחה את דעתה של ארצות הברית מהתמקדות באיומים מצד סין<ref></ref>. בנאום ב-2024 אמר ואנס כי "ב-2003 עשיתי טעות כשתמכתי במלחמת עיראק".

==== אירופה ====
ביולי 2024, לאחר שמפלגת הלייבור ניצחה בבחירות הכלליות בבריטניה שנערכו באותו החודש, אמר ואנס כי בריטניה היא "המדינה האיסלאמיסטית הראשונה באמת עם נשק גרעיני"<ref>Andrew McDonald, [https://www.politico.eu/article/donald-trump-pick-jd-vance-vice-president-republican-party-uk-islamist-country/ Trump's VP pick J.D. Vance called U.K. 'Islamist country'] , Politico (July 16, 2024).</ref>.

=== כלכלה ===
ואנס תומך בדיני הגבלים עסקיים, בהגברת רגולציה של התנהלות תאגידים ובחקיקה נגד ריכוזיות כלכלית. הוא הביע דאגה שלחברות טכנולוגיה גדולות יש השפעה רבה מדי על הפוליטיקה האמריקאית ועל זרימת המידע באינטרנט, קרא לפרק את "גוגל" ורמז שיש לפצל את "מטא". בנוסף לכך, הביע תמיכה בפעולותיה של יו"ר נציבות הסחר של ארצות הברית, לינה קאן, שלדבריו "עושה עבודה די טובה", וציין את אכיפת ההגבלים העסקיים שלה נגד חברות טכנולוגיה<ref></ref>.

ביחס לזכויות עובדים, הכריז ואנס כי הוא תומך בהסכמים קיבוציים, אך התנגד לחוק המרחיב את זכויותיהם של העובדים להתארגן ולנהל משא ומתן קיבוצי מורחב יותר. במקום זאת הוא הביע תמיכה בהצעות של הקבוצה השמרנית American Compass, הכוללת הקמת מועצות פועלים<ref></ref>.

=== שירותי בריאות ורווחה ===
ואנס תמך בחקיקה שקידם ממשל ביידן המאפשרת למדיקר לנהל משא ומתן על מחירי התרופות<ref></ref>. ב-2022 היה שותף להצעת חוק שקידמה הגבלה למחיר האינסולין<ref name=":4"></ref>. הוא אף ציין כי אין בכוונתו לבטל את חוק הגנת החולה וטיפול בר השגה וכי הוא תומך בקידום ייבוא תרופות מחו"ל.

ואנס התנגד לקיצוץ בביטוח הלאומי. אף על פי כן, הוא חושב שיש צורך לבצע רפורמה בביטוח הלאומי לאור מגמת הזדקנות האוכלוסייה בארצות הברית. הוא הצהיר כי "אני לא תומך בקיצוץ בביטוח לאומי או במדיקר ואני חושב שהפרטת ביטוח לאומי היא רעיון רע"<ref></ref>. בספטמבר 2023, ואנס קידם הצעת חוק שבמרכזה עמד מה שהוא קרא לו "החופש לנשום", מטרת החוק היא למנוע מסוכנויות פדרליות לחייב עטיית מסכות בטיסות, נסיעות בתחבורה ציבורית ובבתי ספר ציבוריים ואף טען כי עטיית מסיכות לא הוכחה כיעילה כדי למנוע התפשטות של מגפות.

=== משבר האקלים ===
ואנס ממעיט בהשפעות שינוי האקלים ואף הכחיש את קיומו של משבר האקלים. הוא קידם בסנאט חוק המבטל את זיכויי המס הפדרליים עבור כלי רכב חשמליים, וטען כי סבסוד כלי רכב חשמליים הם "חלומות בהקיץ על אנרגיה ירוקה".

== קישורים חיצוניים ==

* 
* 

* 
* 
* 

== הערות שוליים ==

קטגוריה:בוגרי אוניברסיטת המדינה של אוהיו
קטגוריה:בוגרי בית הספר למשפטים באוניברסיטת ייל
קטגוריה:סגל CNN
קטגוריה:חברי הסנאט של ארצות הברית מאוהיו
קטגוריה:סנאטורים חברי המפלגה הרפובליקנית
קטגוריה:חברי הקונגרס ה-118 של ארצות הברית
קטגוריה:סופרים אמריקאים
קטגוריה:אנשי עסקים אמריקאים
קטגוריה:מועמדים לסגנות נשיאות ארצות הברית מטעם המפלגה הרפובליקנית
קטגוריה:אמריקאים שנולדו ב-1984
קטגוריה:הבחירות לנשיאות ארצות הברית 2024